La Llei 15/2001, de 14 de novembre, de meteorologia, va crear el Servei Meteorològic de Catalunya com a entitat de dret públic de la Generalitat, amb personalitat jurídica pròpia i capacitat per al compliment de les seves funcions, com a organisme encarregat de gestionar i subministrar la informació meteorològica per al territori català i de garantir la disponibilitat d'una informació meteorològica que serveixi de referència en tots els àmbits de la Generalitat que requereixin suport, assessorament i informació en matèria meteorològica.
La disposició transitòria primera de la mateixa Llei 15/2001 va preveure el traspàs a la xarxa d'equipament meteorològics de Catalunya dels mitjans materials, pressupostaris i personals destinats a la gestió de les instal·lacions meteorològiques de titularitat de la Generalitat.
Entre aquestes es feia especial esment a aquelles adscrites a l'Institut Cartogràfic de Catalunya.
En compliment d'aquest mandat, mitjançant el Decret 255/2003, de 8 d'octubre, es van traspassar al Servei Meteorològic de Catalunya les instal·lacions meteorològiques vinculades a la funció de predicció d'allaus, com també, el personal, que fins el moment havien estat adscrits a l'Institut Cartogràfic de Catalunya.
En virtut de la Llei 19/2005, de 27 de desembre, de l'Institut Geològic de Catalunya, es va crear aquest Institut com a entitat de dret públic de la Generalitat que ajusta la seva activitat a l'ordenament jurídic privat, amb l'objecte d'impulsar i portar a terme actuacions relatives al coneixement, la prospecció i la informació sobre el sòl i el subsòl, dins l'àmbit de les competències de la Generalitat.
A aquest efecte, es van atribuir a l'Institut Geològic de Catalunya un seguit d'activitats i funcions, entre les quals estan les de fer treballs de cartografia geològica, geofísica, geotècnica, geomàtica i de riscos geològics o associats i, de forma més general, les d'estudiar i avaluar els riscos geològics i associats.
Entre aquests riscos geològics i associats s'inclou expressament el risc d'allaus.
De tot l'exposat es desprèn que les funcions en matèria de predicció de perill d'allaus s'han de dur a terme de forma compartida entre el Servei Meteorològic de Catalunya i l'Institut Geològic de Catalunya.
En concret, segons les respectives regulacions, correspon a l'Institut Geològic de Catalunya realitzar l'estudi de l'estat del mantell nival necessari per a la determinació del risc d'allaus i ha de determinar el grau de perill d'allaus, a partir de la informació subministrada pel Servei Meteorològic de Catalunya, de l'estat del mantell nival i de la geomorfologia del terreny.
Mentre que el Servei Meteorològic de Catalunya ha de realitzar la previsió meteorològica necessària per a detectar l'evolució del risc d'allaus i subministrar aquesta informació a l'Institut Geològic de Catalunya.
Per tant, es planteja la necessitat d'adscriure els mitjans necessaris a cadascun d'aquests organismes perquè puguin desenvolupar les funcions que els atribueixen les seves respectives lleis reguladores.
Per tot això, a proposta dels consellers de Política Territorial i Obres Públiques i de Medi Ambient i Habitatge,
La funció de predicció de risc d'allaus es du a terme de manera compartida pel Servei Meteorològic de Catalunya i per l'Institut Geològic de Catalunya.
El Servei Meteorològic de Catalunya realitza la previsió meteorològica necessària per detectar l'evolució del risc d'allaus i subministra aquesta informació a l'Institut Geològic de Catalunya.
L'Institut Geològic de Catalunya realitza l'estudi de l'estat del mantell nival necessari per a la determinació del risc d'allaus i determina el grau de perill d'allaus, a partir de la informació subministrada pel Servei Meteorològic de Catalunya, de l'estat del mantell nival i de la geomorfologia del terreny.
Es traspassen a l'Institut Geològic de Catalunya amb reconeixement dels drets que els pertoquen de conformitat amb l'article 44 de l'Estatut dels treballadors, els treballadors que es relacionen en l'annex 1.
Aquest traspàs serà efectiu des de l'entrada en vigor d'aquest Decret.
El Servei Meteorològic de Catalunya traspassarà a l'Institut Geològic de Catalunya els crèdits corresponents al capítol I pel que fa als treballadors detallats a l'annex 1, a partir de l'entrada en vigor d'aquest Decret.
L'Institut Geològic de Catalunya es subroga en la posició del Servei Meteorològic de Catalunya en tots els drets i deures que deriven dels convenis que es detallen en l'annex 2 d'aquest Decret.
S'autoritza els consellers de Política Territorial i Obres Públiques i de Medi Ambient i Habitatge per a la realització de les actuacions necessàries per al desplegament d'aquest Decret.
Conveni amb el Departament d'Agricultura, Ramaderia i Pesca de col·laboració en l'intercanvi de dades entre el cos d'agents rurals i el Servei Geològic de Catalunya en matèria de neu i allaus.
Conveni amb el Departament d'Interior de col·laboració per a la formació i intervenció en sinistres per allaus de neu.
Conveni amb la Federació Espanyola d'Esports de Muntanya i Escalada de col·laboració amb l'Institut Cartogràfic de Catalunya a nivell tècnic, pedagògic i de divulgació.